Ամերիկյան բարձրաթռիչք ու արագաթռիչք հետախույզների և ռմբակոծիչների դեմ պայքարելու համար Միկոյանը 1964թ.-ին ստեղծում է «ՄիԳ-25» կործանիչը, որն ուներ նաև հետախույզ տարբերակ։ «ՄիԳ-25» ինքնաթիռի մասին պետք է առաջնահերթ նշել, որ այն հագեցած էր իր ժամանակի համար բացառիկ սարքավորումներով և մինչև օրս hամարվում է աշխարհի ամենաբարձր և արագ թռչող մարտական ինքնաթիռը (3395 կմ/ժ արագություն, իսկ 37650 մետր թռիչքային առաստաղը մինչև օրս գերազանցված չէ ոչ մի այլ ինքնաթիռի կողմից)։ «ՄիԳ-25»-ն օդաչուով հրթիռ էր, որն ուներ հեղափոխական և հասարակ սխեմա ու կառուցվածք։ «ՄիԳ-25»-ը դեռևս սպառազինության մեջ չընդունված` կիրառվել է Իսրայելում և արևմուտքին մեծ գլխացավանք պատճառել։ Միկոյանական նոր կործանիչն առանձին թեմայով քննարկվել է ամերիկյան կոնգրեսում` որպես ԱՄՆ-ի անվտանգությանն սպառնացող մեքենա։ Խորհրդային հեռավորարևելյան ՀՕՊ-ի 531-րդ կործանիչային ավիագնդի էսկադրիլիաներից մեկի հրամանատարի դաստիարակչական աշխատանքների գծով տեղակալ, դավաճան օդաչու` ավագ լեյտենանտ Վիկտոր Բելենկոն 1976թ. սեպտեմբերի 6-ին «ՄիԳ-25»-ը Չուգուևկա օդանավակայանից ուղևորեց Ճապոնիա։ Մի քանի րոպե անց ռուս օդաչուն վայրէջք կատարեց Խակոդատե քաղաքի օդանավակայանում։ Ճապոնիայում խորհրդային գերգաղտնի կործանիչը ուսումնասիրվեց ամերիկացի մասնագետների կողմից։ ԽՍՀՄ-ի և Ճապոնիայի դիվանագիտական հարաբերություններն առանց այն էլ զուլալ չէին։ Լուրջ խնդիրներ ծագեցին։ Հետագայում էլ «ՄիԳ-25»-ը կիրառվել է տարբեր երկրամասերում կատարելով մի շարք դժվարին խնդիրներ։